मडगांवः सम्राट क्लब इंटरनॅशनल राज्य 1 आनी सम्राट क्लब माशेल आयोजीत तशेंच कला आनी संस्कृती संचालनालय, गोंय सरकार हांच्या जोड पालवान राजीव गांधी कला मंदीर, फोंडें हांच्या सहकार्यान गोमंत रंगभूमी दीस मनयलो. ही कार्यावळ राजीव गांधी कला मंदिर, फोंडेंच्या मा. दत्ताराम सभाघरांत जाली.
 सुरवातेक सम्राट क्लब माशेलचे अध्यक्ष सर्वेश फुलारी हांणी सगळ्यांक येवकार दिलो. संचालक मंडळ वांगड्यानी सगळ्या मानेस्तांक फुलां तुरे भेटयले. मानेस्तांच्या हस्तुकी स. कृष्णंभट्ट बांदकर हांच्या फोट्याक हार घालून आर्गांं ओंपलीं. ह्या वेळार माचयेर मानाचे सोयरे म्हणून कार्यावळीचे संचालक दिपक तिळवे, सम्राट क्लब इंटरनॅशनल राज्य अध्यक्ष दिपक नार्वेकार, सम्राट क्लब इंटरनॅशनल राज्य सन्मानमूर्ती विजयकुमार नायक, कार्यावळीची अध्यक्ष काजल चोडणकार, ब्लॉक अध्यक्ष यदूनाथ शिरोडकार, कार्यावळीचे संचालक नंदा माजीक, राज्य सचीव प्रवीण सबनीस, राज्य भांडारी गौतम खरंगटे आनी सम्राट क्लब माशेलचे अध्यक्ष सर्वेश फुलारी हाजीर आशिल्ले.
 कार्यावळीची अध्यक्ष काजल चोडणकार हांणी, गोंयचे पयले संत कवी आनी आध्य नाटककार स. कृष्णंभट बांदकार हांची जयंती आमी 'गोमंत रंगभूमी दिस' म्हणून दरवर्सा 11 जुलयाक मनयतां. सम्राट या सांस्कृतीक संस्थेंत दुसरे फावट गोमंतक रंगभूमी दीस मनयतना विजयकुमार नायक हांकां कृतज्ञता सन्मान पुरस्कार भेटयल्ले खातीर आपल्याक खोस भोगता अशें तिणें सांगलें.
 ह्या वेळार दिपक तिळवे आनी दिपक नार्वेकार हांचे हस्तुकी फोंडेंचो ज्येश्ठ रंगकर्मी विजयकुमार नायक हांचो कृतज्ञता सन्मान पुरस्कार भेटोवन शाल, श्रीफळ, मानपत्र, नटराज आनी फुलांतुरो दिवन भोवमान केलो.
 विजयकुमार हांची वळख शैलेश बोरकर हांणी केली. मानपत्राचें लेखन आनी वाचन गोविंद भगत हांणी केलें.
 भोवमानाक आपले मनोगत उक्तायतना विजयकुमार नायक हांणी, सम्राट क्लबाने गोमंत रंगभूमी दिसा केल्लो भोवमान आपल्याक नवी निर्मिती करपाक उर्बा वाडयतलो. नवे प्रयोग, नवे विशय रंगमाचयेर हाडपाचो आपलो यत्न आसतलो अशें तांणी सांगलें. राज्य अध्यक्ष दिपक नार्वेकार, दिपक तिळवे हांणीय ह्या वेळार आपले विचार मांडले. कार्यावळीचें सुत्रसंचालन राजमोहन शेट्ये हांणी केलें. उपकार विभागीय अध्यक्ष यदूनाथ शिरोडकार हांणी मानले. संगीत अहल्योत्धार गोंयचे पयले संत कवी आनी आद्य नाटककार, स. कृष्णंभट्ट बांदकार हांणी बरयिल्ले आनी नामनेचे नाट्य दिग्दर्शक विजयकुमार नायक हांणी दिग्दर्शित केल्लें संगीत नाटक ह्या वेळार सादर केलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 